google/wiki40b huggingface dataset:
Cristerokrigen

Bakgrunn

Konflikt hadde sin bakgrunn i da Mexico i 1917 gjorde store endringer i sin grunnlov (Constitución Política de los Estados Unidos Mexicanos de 1917) hvor staten ble sekulær. Religiøs ordener ble forbudt, religiøse handlinger ble forbudt utenfor egne bygninger, som imidlertid var blitt konfiskert av staten, og prestenes virke ble sterkt begrenset. Mange av disse forordningene ble innledningsvis ikke håndhevet særlig strengt, og president på dette tidspunktet var Venustiano Carranza. Men han ble avsatt i et kupp av Álvaro Obregón, og da Plutarco Elías Calles overtok som president i 1924, begynte han å følge lovens bokstav, og innførte lover som forbød prestene å kritisere regjeringen offentlig.
I tillegg ble regjeringen upopulær i mange kretser ved å innføre en jordreform som rammet mange.
Alt dette førte til en politisk og kulturell samling av katolikkene, og innledet en boikott av regjeringen. De sluttet til og med å holde messe. I 1926 hadde dette gått så langt at det ble organisert væpnede grupper.

Opprøret

I august 1926 begynte væpnede grupper å beskyte politi og gendarmeri. Ved et tilfelle søkte gruppen tilflukt i en kirke som senere ble stormet med mange drepte inne i kirken, noe som vakte sterke reaksjoner. Myndighetene forsøkte å undertrykke protestene, men resultatet ble at flere sluttet seg til opprøret.
René Capistrán Garza ble en av opprørslederne. Han utstedte et manifest av 1. januar 1927, med navn A la Nación («Til nasjonen») hvor det ble deklarert opprør.
Opprørerne kamprop var ¡Viva Cristo Rey! ¡Viva la Virgen de Guadalupe! («Leve Kristus kongen! Leve Vår frue av Guadalupe»).
Opprørerne hadde innledningsvis store framganger, men led under manglende militær skolering og militære forsyninger og utstyr. Men 23. februar 1927 beseiret de likefullt regjeringens tropper i San Francisco del Rincón i Guanajuato. I 1928 besto styrken av opp mot 10 000 kvinner og menn. Under et opprør internt i hæren forsøkte opprørerne å vinne en avgjørende seier, men det mislyktes. Etter hvert oppsto det også en splittelse internt i Cristeros.
Spesielt vant los Cristeros støtte i befolkningen i delstater som Jalisco og Michoacán, hvor tradisjonell katolsk moral sto sterkt. I deler av perioden kontrollerte Los Cristeros hele Los Altos-regionen i Jalisco.

Avslutningen

Etter hvert kom det i gang forhandlinger mellom regjeringen og opprørerne, som kom til en avslutning i 1929. Regjeringen holdt stort sett bestemmelsen i fredsavtalen, bortsett fra at det ble henrettet 500 Christos-ledere og 5 000 tilhengere til tross for at det var lovet amnesti. Flere av disse ble av paven erklært som martyrer og helligkåret. Alle har felles festdag 21. mai. Den mest kjente er Miguel Agustín Pro.
Stavgang

Stavgang er en form for mosjon der man går med gåstaver.

Stavene

Stavene fås i faste lengder, eller som teleskopstaver. Sistnevnte er fordelaktig for transport, og kan brukes av flere personer med forskjellige høyder. Normalt så beregner man stavlengden til 70% av personens lengde, og måles enkelt ved å gange høyden på brukeren med 0.7.

Forskningsresultater

I en dansk studie som ble offentliggjort i Scandinavian Journal of Medicine and Science in Sports, tilbakevises påstanden om at stavgang er spesielt avlastende for knær og ledd. Det er to studier som kom til samme resultat, en fra 2008 og en fra 2010. Forskerne påstår at dette er falsk reklame for å øke salg av staver.
Norges idrettshøgskole har i en forskningsrapport beregnet at energisk stavgang kan øke energiforbruket opp til 67% i forhold til vanlig gange. Årsaken til dette er spesielt stort overkroppsarbeide og arbeide på kroppens tyngdepunkt. Dette er regnet ut ifra en stavgangteknikk utviklet av tidligere langdistanseløper Ingrid Kristiansen. Teknikken går ut på dype og lange steg utført i relativt rolig tempo. Til sammenligning må man svømme butterfly eller løpe 10,8 km i timen for å oppnå samme energiforbruket som under stavgang i motbakke.
NM i svømming kortbane 2013

NM i svømming kortbane 2013 ble arrangert i Stavanger 14.-17. mars 2013. Arrangør var Stavanger SC.
Fylkesvei 1404

Fylkesvei 1404 går mellom Kløfta og Fjell i Nesodden kommune. Veien er 4,9 km lang.
Frem til 2019 hadde veien betegnelsen Fylkesvei 104.
Nullarbor-sletta

Nullarbor-sletta (engelsk: Nullarbor Plain) er ei flat, vidstrakt, tørr og nesten treløs karstslette i Australia. Den ligger i den sørvestre delen av Sør-Australia og den sørøstre delen av Vest-Australia, mellom kysten av Australbukta i sør og Victoriaørkenen i nord. Ordet Nullarbor er avledet fra det latinske nullus («ingen») og arbor («tre») og uttales ˈnʌlɚbɔr. Sletta er verdens største sammenhengende stykke kalkstein. Den har et flateinnhold på rundt 200 000 km², og er 1 100 km bred fra øst til vest.
En stor del av Nullarbor-sletta ble vernet ved opprettelsen av Nullarbor nasjonalpark i 1979 og Nullarbor Regional Reserve i 1989.

Klima og vegetasjon

Mesteparten av området har et tørt klima, mens en stripe langs kysten har halvtørt steppeklima. Floraen er sparsom, og vegetasjonen består overveiende av små busker. Sletta er stort sett uten trær, derav navnet. På Nullarbor-sletta ligger også Australias tørreste sted, ved Farina i Sør-Australia, hvor det årlig faller kun 142 mm regn i gjennomsnitt. Til sammenligning har ørkenbyen Alice Springs i Nordterritoriet en gjennomsnittlig årsnedbør på 281 mm.

Transport

Det finnes to muligheter til å krysse Nullarbor-sletta over land. Den ene er den transaustralske jernbanen Indian-Pacific Railway, som går fra Sydney via Adelaide til Perth på vestkysten. Jernbanen går direkte over den sentrale delen av sletta, med den lengste fullstendig rette jernbanestrekningen i verden på 478 km. Den andre er hovedveien Eyre Highway, som går fra Norseman i Vest-Australia til Port Augusta i Sør-Australia. I motsetning til jernbanen går veien langs kysten i sør, hvor man finner den lengste rette veistrekningen i Australia, med 146,6 km.
Den astronomiske klokken i Praha

Den astronomiske klokken i Praha (tsjekkisk: Pražský orloj) er et astronomisk urverk fra middelalderen i Tsjekkias hovedstad Praha.
Den berømte klokken er plassert i tårnet på det gamle rådhuset i gamlebyen, nær Gamle bytorget.. Når klokken slår timeslaget, åpnes to luker over klokken hvor apostlene passerer forbi innenfor. Dette er en populær attraksjon for turister som samler seg i hundretall foran klokketårnet i minuttene før timeslaget.
Urverket ble laget 1410 – av en urmaker i samarbeid med en professor i astronomi og matematikk på Karlsuniversitet i Praha – og forbedret 1490. 
Den største turistattraksjonen: Tolv apostelfigurer som kommer til syne hver hele time fra kl. 9.00 til 21.00 – da åpnes de små blå vinduene helt oppe, der marsjerer apostlene. 
På klokkeskiven vises bl.a. fire ulike typer av tid, alle faser og bevegelser av sola og månen, et enkelt verdenskart (med Afrika, dvs. sør, oppe, og Praha i midten), ekvator, begge vendekretser, øyeblikket når både sola og månen på aktuell dag går opp og ned; og mye mer.
Det blå feltet på klokkeskiven fremstiller dagen, det svarte natten. Rødt-brunt til venstre: daggry, ditto til høyre: skumring. 
På hver side av klokkeskiven står to statuer; fra venstre: Forfengelighet, Grådighet, Døden og Tyrkeren (symbol på lyst). 
Maleriet nederst er roterende kalender. Statuene på hver side av kalenderen fra venstre: Filosofi, erkeengel Mikael, Astronomi, Retorikk. 
Klokkens drivkraft er mekanisk (pendel), men uret trekkes nå ved hjelp av elektromotor. 
Klokken er på mange måter unik.
Urverket er utrolig presist – går kun 30 sekunder for sent per uke (mot 15 minutter for sent eller for fort per dag ved like gamle klokker ellers i verden!). 
Klokken er “smart” og sørger selv for å gå presist: tilpasser sin hastighet været. I pendelen fins 56 kg kvikksølv; avhengig av temperaturen går kvikksølvet mer eller mindre opp gjennom et smalt sylinder, dermed påvirkes lengden av pendelens bane og urverket går fortere eller tregere.
Over tre fjerdedeler av maskineriet er originale, fra 1400-tallet. Av alle lignende klokker i hele verden går kun denne i Praha bestandig – de andre gjør det bare ved spesielle anledninger kun 2-3 ganger i året – av hensyn til maskineriets alder. Med andre ord, av alle urverkene av denne typen som går året rundt er Prahas astronomiske klokken eldst.
Kun på Prahas ur er både sola og månen sine bevegelser i forhold til horisonten akkurat som i virkeligheten. Selve månen er også meget spesiell: en hul metallkule med en liten spiral og lodd inne; takket være dette viser kunstig måne nøyaktig samme faser og bevegelser som den ekte på himmelen.
Det lille vinduet med hanen helt oppe ble tilføyd 1882. Dagens apostelfigurer (av tre) ble “født” 1947, ettersom de forrige brant ned 8. mai 1945, da den astonomiske klokken opplevde de aller verste timer i sitt lange liv.
Utrolig nok er kun én mann ansvarlig for klokkens “helse og velstand”; han har tatt seg av maskineriet siden 1980.
Slaget ved Oravais

Bakgrunn

I begynnelsen av krigen hadde de svenske styrkene utover vinteren og våren trukket seg tilbake til Uleåborg, for å gå på offensiven på sommeren 1808. De svenske styrkene klarte å slå tilbake de russiske styrkene og nå Savolax, på tross av tapet av Sveaborg. I august 1808 hadde de russiske styrkene fått forsterkninger og ble etterhvert tallmessig overlegne, de underlegne svenske styrkene måtte igjen trekke seg tilbake nordover. Oberst Georg Carl von Döbeln ble sendt i front til Nykarleby for å hindre en omringing fra fremrykkende russiske styrker. En russisk styrke ble stoppet av von Döbeln sør for Nykarleby, i slaget ved Jutas.
Samtidig med slaget ved Jutas forfulgte den russiske hovedstyrken svenskene og marsjerte nordover fra Vasa. I front for russerne var den energiske generalen Jakov Petrovitsj Kulnev og hans styrker var de første som kom i kamp med de svenske styrkene.

Slaget

De første skuddene i det som ble kjent som slaget ved Oravais ble utvekslet mellom svenske og russiske styrker på morgenen den 14. september, mellom Kulnevs styrker og en svensk forpost ved en bro i skogen. I det skuddvekslingen ble mer intens så ble den svenske stillingen forsterket samtidig som den russiske hovedstyrken ankom. Kampen fortsatte med store tap på begge sider inntil situasjonen ble uholdbar for de svenske styrkene og de trakk seg tilbake til sine forsvarsstillinger klokken 10 på formiddagen. Retretten ble dekket av en enkelt kanon, kommandert av den 15 år gamle fenriken Wilhelm von Schwerin.
Kjell Aukrust

Liv og arbeid

Kjell Aukrust vokste opp på Storsteigen Landbruksskole, hvor faren var bestyrer. Faren var rektor og Bondeparti-politikeren Lars Olsen Aukrust. Kjell var også bror av Odd Aukrust og nevø av Olav Aukrust. En annen onkel var Paal Aukrust, ordfører i Lom. Som 16-åring ble han tatt opp ved Kunst- og håndverksskolen i Oslo, hvor han fikk sin utdanning.
Under andre verdenskrig flyttet han hjem til Alvdal og reiste mye rundt i traktene og malte. Etter krigen arbeidet han i en periode som avistegner i Vårt Land og ble snart etablert som en særpreget yrkestegner. 
På Mannskapsavisas førsteside 7. juni 1946 ønsket redaktør Odd Hjorth Sørensen Kjell Aukrust velkommen til tre måneders verneplikt. Grunnet en kneskade ble Aukrust vurdert til hjelpedyktig B og han ble satt til å tegne i Mannskapsavisa. De tre månedene ble til nesten 50 års tjeneste i Mannskapsavisa (Forsvarets Forum). – «Mitt eneste faste arbeid», ifølge Aukrust. I avisa tegnet Aukrust i begynnelsen vitsetegninger, men i 1951 skapte og tegnet han tegneserien n' Albert. Stripeserien var et fast innslag i stort sett hvert nummer av Mannskapsavisa fra oktober 1951 til januar 1969. Figuren er opphavet til Albertprisen, leiravisenes årlige «Oscar»-tildeling. 
Kjell Aukrust er også kjent for sine Flåklypa-historier og Flåklypa-vitsetegninger. De kjente figurene fra Flåklypa ble alle «født» i  Mannskapsavisa i en spalte Aukrust kalte «Våre Duster». Spalten «Våre Duster» («VD») eller, Organ for Landsforbundet av Våre Duster, dukket første gang opp i Mannskapsavisas januarutgave i 1954. Denne spalten gikk regelmessig i Mannskapsavisa til 1963. 
Første «utgivelse» av den fiktive avisen Flåklypa Tidende stod i Mannskapsavisa den 6. februar 1967 (nr. 3). Flåklypa Tidende er en direkte «fortsettelse» av avisspalten «Våre Duster», som ble avsluttet i februar 1963.   
Navnet Flåklypa er hentet fra stedet Flåklypa i Bøverdalen, få kilometer fra Lom i Ottadalen i Oppland fylke. Filmen Flåklypa Grand Prix er den største suksessen i norsk filmhistorie, og ble oversatt til mange forskjellige språk. Stykket Krokryggen hadde premiere på Det norske teatret i Oslo 28. februar 1998. 
I 1998 ble tegnefilmen Solan, Ludvig og Gurin med reverompa satt opp på kinoene over hele landet. I 2004 ble tegneseriejuleheftet Gurin med reverompa utgitt. Heftet ble tegnet av Svein Samuelsen. De senere juleheftene (fra 2005) har fått navnet Aukrust`s jul.
Kjell Aukrust opptrådte hyppig i NRKs Nitimen som figuren Edmund Bakken, utviklet sammen med Kjell Syversen, med mange beretninger om reiser med en Harley-Davidson med sidevogn og andre kjøretøy i inn- og utland, blant annet til de andalusiske sletter.
Kjell Aukrust er blant annet representert i Nasjonalgalleriet og Museet for Samtidskunst. Aukrustsenteret i Alvdal er i sin helhet viet kunstnerens livsverk.
Royal Air Force Regiment

Korps

Band of the Royal Air Force Regiment er et av RAFs tre musikkorps.
Kungsbroplan

Kungsbroplan er en åpen plass i Stockholm. Den forbinder Kungsgatan med Kungsbron på Kungsholmssiden. Plassen består av en enveiskjørt gate mellom de to kjørebanene på Kungsbron. Her møtes Kungsholmens del av Kungsgatan og Fleminggatan
Kungsbroplan fikk sitt navn i 1902, og det ble foreslått av Alfred Nordensson, som var eier av eiendommen på hjørnet Fleminggatan/Kungsgatan. På Kungsbroplan 2 holder den Belgiske ambassaden i Stockholm til. På Kungsbroplan (først i nummer 3, senere 1) lå lenge Amanda Christensens kravattbutikk i sjette etasje, navnet på forretningen kan fortsatt sees på fasaden. På Kungsbroplan 3 ligger Hasse W. Tullbergs trykkeri og kunstforlag, som er bygd i jugendstil.
Kjøpstedene i Møre og Romsdal fylke

Kjøpstedene i Møre og Romsdal fylke var en valgkrets i stortingsvalg fra 1921 til 1949. Kretsen omfattet byene Ålesund, Molde og Kristiansund og hadde tre mandater på Stortinget. I perionden 1921 til 1936 hadde den navnet Kjøpstedene i Møre fylke.
Studieforbund

Et studieforbund er en ideell organisasjon som har voksenopplæring som hovedformål, og som består av to eller flere medlemsorganisasjoner. 
Voksnes læring i studieforbundene er som oftest ikke-formell, men enkelte studieforbund har også tilbud innen det formelle utdanningssystemet. Det finnes 15 godkjente studieforbund i Norge, og disse har mer enn 470 medlemsorganisasjoner og 40 000 studietiltak for mer enn 500 000 deltakere. 14 godkjente studieforbund, alle unntatt Fremskrittspartiets Studieforbund, er organisert i Voksenopplæringsforbundet, studieforbundenes interesseorganisasjon. Voksnes læring i studieforbundene bygger på like muligheter til læring for alle, og på demokratiske læringsformer i et livslangt læringsperspektiv.
Studieforbundene er sentrale leverandører av kulturrelatert opplæring og kurs. Estetiske fag og håndverksfag utgjorde i 2011 47% av all den godkjente kursvirksomheten. I arbeidslivet står studieforbundene for rundt ti prosent av kursvirksomheten. Det er spesielt stor aktivitet rettet mot primærnæringene. Det er betydelig aktivitet innenfor organisasjonskunnskap og andre emner som kvalifiserer til deltakelse i politikk og organisasjonsliv.
Studieforbundene er underlagt lov om voksenopplæring. Loven forvaltes av Kunnskapsdepartementet.
Great Observatories Origins Deep Survey

Great Observatories Origins Deep Survey, eller GOODS, er en astronomisk undersøkelse som kombinerer dype observasjoner fra tre av NASAs observatorier i Great Observatories program: Hubble-teleskopet Spitzer-teleskopet og Chandra X-ray Observatory sammen med data fra andre rombaserte teleskopet, slik som XMM Newton, og noen av verdens mest kraftfulle bakkebaserte teleskoper. Formålet med GOODS er å muliggjøre studien av dannelser og utvikling i de fjerne – og dermed tidlige – delene av universet.
1. divisjon fotball for menn 2008

Opp- og nedrykk

Grunnet utvidelse av Eliteserien fra 14 lag i 2008 til 16 lag i 2009 var det tre lag som rykket direkte opp til Eliteserien 2009, mens nummer fire spilte kvalifisering om opprykk mot nummer 13 i årets Eliteserie. Av samme grunn rykket også kun to lag ned til 2. divisjon 2009. Endringene ble vedtatt på Fotballtinget på Hamar 8. mars 2008.
Opprykk: Odd Grenland, Sandefjord og Start
Kvalifisering: Aalesund beholdt plassen etter kvalifiseringskamper mot Sogndal
Nedrykk: Sandnes Ulf og Hødd
Christian Fredrik Jacob von Munthe af Morgenstierne

Familie

Han var sønn av Bredo Henrik von Munthe af Morgenstierne den eldre (1774–1835) og Cathrine Elisabeth Fries (1781–1840). Faren ble i 1816 den første høyesteretts- og regjeringsadvokat i Norge, men var omkring 1805 i Tyskland og Holland der han jobbet som fiolinist etter å ha blitt midlertidig fradømt sine embeter. Begge foreldrene var forøvrig født i Danmark. Selv giftet Christian Fr. seg i 1836 med den russiske prinsesse Anastasia Sergiewna Soltikoff (1810–1853), hvis oldefar Piotr var bror til kammerherre Sergej Saltykov (1726–65) Kona hadde tidligere vært æresdame hos keiserinnen av Russland og ble etter flyttingen statsfrue hos enkedronning Desideria av Sverige og Norge (1777–1860).
De fikk fem sønner og ei datter. Datteren Alexandra Cathrine Henriette  (1838–1881) ble hoffrøken  og gift i 1857 med regjeringsadvokat Christian Lasson (1830–93), og derved mor til kunstnerne Per Lasson (1859–1883), Oda Krohg (1860–1935), Alexandra Lasson (1862–1955) som var gift med maleren Frits Thaulow og Bokken Lasson (1871–1970). Sønnen Carl Johan Maximilian (1844–1912) apoteker var far til arkitekten Christian Frederik Jacob von Munthe av Morgenstierne (1880–1967).
Hans første kone døde på morens gods i Moskva i 1853. Men Christian Fr. giftet seg raskt igjen i 1855 med Wilhelmine Christine Petersen (1825–1914) som var datter av en brigadelege fra Halden.  I 1885 bodde de i Kristiania.
Platekontrakt

En platekontrakt er en juridisk bindende avtale mellom en opphavsmann (den som har komponert materialet) og et plateselskap. Formålet med slike avtaler er at artisten får bistand fra en professjonell aktør til å utgi sitt kunstneriske produkt, for eksempel et album eller en singel. Som betaling for tjenester som produksjon, distribusjon og promotering får plateselskapet gjerne en andel av inntektene fra salget.
Det finnes ulike former for platekontrakter på det internasjonale marked, men i norsk sammenheng opereres det i hovedsak med variantene innspillingsavtale og lisensavtale. Ved innspillingsavtaler dekker plateselskapet kostnadene ved innspillingen og de stiller vanligvis med produksjonsutstyr som studio, trykking av platen og så videre. Lisensavtaler innebærer på en annen side at artisten jobber frem et ferdig produkt på egen hånd og deretter gir plateselskapet en rett til å selge musikken for en begrenset periode .
I dagens marked finner en også andre kontraktsformer, som skiller seg fra den tradisjonelle platekontrakten ved at de regulerer artisten som merkevare, og ikke bare fordeling av inntekter fra platesalg. Eksempler på slike kontrakter er de såkalte 360-avtaler.
Jakteskipperen

«Jakteskipperen» er en norsk vals med melodi av Rolf Hansen og tekst av Bernt Berggreen, begge fra Sandefjord.
Den deltok i Norsk Melodi Grand Prix 1963. Sangen ble fremført av Ray Adams med Jørg Petter Røeds kvartett (lite orkester) og Jens Book-Jenssen med Kringkastingsorkestret under ledelse av dirigent Øivind Bergh (stort orkester).
«Jakteskipperen» fikk 59 poeng, noe som ga den en andreplass (bak «Solhverv»).
Jens Book-Jenssen med Carsten Kloumans orkester spilte inn «Jakteskipperen» på singlen His Master's Voice AL 6113.
Lamiodorcadion

Utseende

Middelsstore, brune trebukker. Oversiden er tett kledt med fine, nedliggende, brune hår og noe knudrete. Antennene er tynne og omtrent så lange som kroppen. Pronotum er omtrent sylindrisk med en butt tann midt på hver sidekant. Dekkvingene er moe hvelvede og rundede.

Utbredelse

Slekten er utbredt i det sørlige Kina inkludert Tibet, og Laos.
Chalco de Díaz Covarrubias

Chalco de Díaz Covarrubias er en by i delstaten Edomex i Mexico. Byen er administrativt senter for kommunen Chalco og den inngår i Mexico bys storbyområde ZMVM. Innbyggertall fra 2005 viser et innbyggertall på 144 311 for byen. Chalco de Díaz Covarrubias har fått sitt navn oppkalt etter Juan Díaz Covarrubias.
Namdal arbeiderparti

Namdal arbeiderparti var et partilag av Arbeiderpartiet.
Arbeiderpartiet hadde opprettet sitt fylkeslag i Nord-Trøndelag i 1903. Ved innføringen av den nye valgordningen i 1906, ble Nord-Trøndelag delt inn i fire valgkretser, Stjørdalen, Verdalen, Snåsa og Namdalen. Med bakgrunn i denne valgordningen ble Namdal Arbeiderparti skilt ut som egen organisasjon i 1907 eller 1908, direkte tilknyttet Det norske Arbeiderparti.
Kretspartiet splittet i 1921, men ble samlet igjen i 1927, under navnet Namdal Forende Kretsparti, men ble etter krigen kun kalt Namdal arbeiderparti.
I 1946 møttes de to kretspartiene i Nord-Trøndelag for å organisere et tettere samarbeid i fylket. Som et resultat av dette ble Samarbeidsutvalg konstituert i 1951. Fra nyttår i 1974 ledet Samarbeidsnemnda arbeidet i både Namdal og Inntrøndelag Arbeiderpartier. De to kretspartiene ble slått sammen til Nord-Trøndelag Arbeiderparti på møtet på Steinkjer 2.-3.3.1974.
I 1959 lå følgende partilag under Namdal Arbeiderparti: Sørli, Nordli, Røyrvik, Harran, Grong, Høylandet, Overhalla, Vemundvik, Namsos, Klinga, Otterøy, Fosnes, Flatanger, Vikna, Nærøy, Kolvereid, Foldereid, Leka, Namsskogan og Namdal Vegarbeiderforening.
Los Angeles World Airports

Los Angeles World Airports (LAWA) er den kommunale lufthavnetaten i Los Angeles i USA. Etaten eier og driver Los Angeles internasjonale lufthavn (LAX), LA/Ontario internasjonale lufthavn (ONT), LA/Palmdale regionale lufthavn (PMD) og Van Nuys lufthavn (VNY), samt busslinjen FlyAway Bus. Etaten har omkring 2 500 ansatte og ledes av et styre på syv personer som utnevnes av borgermesteren etter godkjennelse av kommunestyret.
Altice Arena

Historie

Fram til 1990-årene manglet Lisboa arenaer med kapasitet nok til store konserter, idrettsbegivenheter og internasjonale kongresser. Da Lisboa fikk verdensutstillingen i 1998, vedtok lokale myndigheter at utstillingsområdet Parque das Nações også skulle inneholde en stor flerbruksarena, kalt Pavilhão Atlântico. Arenaen ble lagt i nærheten av knutepunkter som togstasjonen Gare do Oriente og flere store veikryss, noe som skulle gjøre det lettere å tiltrekke seg tilskuere fra hele landet.

Arkitektur

Bygningen ble tegnet av den portugisiske arkitekten Regino Cruz, som også har tegnet flere statlige og offentlige bygg i Brasil og Portugal. Cruz tegnet arenaen i samarbeidet med arkitektfirmaet SOM, Skidmore, Owings & Merrill. Bygget har en karakteristisk form som en hesteskokrabbe, og taket hviler på et rutenett av treverk, formet som en karakk. Arenaen og Expo '98 skulle feire verdenshavene og de portugisiske oppdagelsene på 1400-tallet. 
Under Expo '98 ble bygningen kalt for Pavilhão da Utopia (Utopiapaviljongen), men byttet navn til Pavilhão Atlântico etter utstillingen. Dette navnet ble brukt fram til 2013. Fra 2013 til 2017 het arenaen MEO Arena. Navnet kom fra hovedsponsoren, teleselskapet MEO – som igjen var eid av Portugal Telecom. I oktober 2017 endret bygget til sitt nåværende navn, Altice Arena. Dette kom som følge av at selskapet Altice kjøpte opp Portugal Telecom.

Begivenheter

Med en publikumskapasitet på 20 000 mennesker, har arenaen huset en rekke internasjonale idrettsbegivenheter og konserter med internasjonale stjerner. Blant annet ble MTV Europe Music Awards arrangert her i 2005. Arenaen har også huset futsal-turneringer, finalen i VM i basketball for U-19 samt flere show med World Wrestling Entertainment.
Semifinalene og finalen i Eurovision Song Contest 2018 ble arrangert i Altice Arena 8., 10. og 12. mai 2018. Dette skjedde etter at Portugal vant konkurransen i 2017.
Teknologikonferansen Web Summit holdes også i arenaen i årene 2016–2018.